**OSNOVNA ŠKOLA MILANA  LANGA**

**ELEMENTI I MJERILA ZA VREDNOVANJE VLADANJA UČENIKA**

Na temelju P*ravilnika o načinima, postupcima i elementima vrednovanja učenika u osnovnoj i srednjoj školi* (NN br. 2010.) *Učiteljsko vijeće Osnovne škole  Milana Langa (u daljnjem tekstu Škola)*  donijelo je 31.8. 2018. *Odluku o elementima i mjerilima za vrednovanje vladanja učenika za školsku godinu 2018./2019.*

Napomena

Izrazi koji se u ovom dokumentu upotrebljavaju za osobe u muškome rodu, neutralni su i odnose se na osobe muškoga i ženskoga spola.

**I. UVOD**

U skladu s navedenim *Pravilnikom* ističemo sljedeće*:*

1. Vrednovanje vladanja učenika obuhvaća sustavno prikupljanje podataka o ponašanju učenika i postignutim kompetencijama prema unaprijed definiranim i prihvaćenim načinima, postupcima i elementima, a sastavnice su:
2. praćenje, tj. sustavno uočavanje i bilježenje zapažanja o ponašanju učenika prema prethodno utvrđenim elementima od strane razrednika, učitelja i stručnih suradnika
3. provjeravanje, tj. procjena napretka u ponašanju učenika i postignute razine kompetencija na temelju praćenja, na sjednicama Razrednih vijeća,  školskih povjerenstava, te individualnim razgovorima s roditeljima i učenicima
4. ocjenjivanje, tj. pridavanje opisne vrijednosti *uzorno, dobro, loše* rezultatima praćenja učenikovog ponašanja prema sastavnicama ocjenjivanja vladanja.

Bilješke o ponašanju učenika u imenicima razrednih odjela pišu se u rubrici za napomene. Treba ih voditi stručno, te jasno i razumljivo za roditelje i učenike. Bilješke sadrže podatke o učeniku (inicijale učenika) mjesto i vrijeme ponašanja/događaja, opis ponašanja i poduzetih mjera, te potpis  osobe (razrednik, predmetni/dežurni učitelj, stručni suradnik) koja je uočila i upisala određeno ponašanje. Ne smiju vrijeđati niti etiketirati učenika. Ako upis ima učitelj koji nije član Razrednog vijeća onda razrednik upisuje napomenu pod sat razrednika. O njima roditelje informira razrednik.

Za učenike u produženom boravku vrijede ista pravila ponašanja.

1. Načini, postupci i elementi vrednovanja vladanja učenika proizlaze iz *Nastavnoga plana i programa Škole*, *Školskog kurikula*, navedenoga *Pravilnika* i pravila ponašanja učenika koje Škola određuje *Kućnim redom Škole.* Elemente vladanja učenika, te načine i postupke vrednovanja predlažu svi učitelji škole (tj. *stručni aktivi*),  a *Učiteljsko vijeće* razmatra, definira/redefinira i usvaja.
2. Aktivnosti u procesu vrednovanja razvoja ponašanja učenika provode učitelji, razrednici i stručni suradnici transparentno, javno i  kontinuirano, poštujući učenikovu osobnost i dajući svakomu učeniku jednaku priliku.
3. Načine, postupke i elemente vrednovanja učenika s teškoćama, koji savladavaju individualne programe i posebne kurikule uključujući i vladanje, učitelji/stručni suradnici trebaju primjeriti teškoći i osobnosti učenika.
4. Razrednik zaključuje ocjenu vladanja učenika, uz mišljenje *Razrednoga vijeća*. U zapisniku sjednice toga *Razrednoga vijeća* razrednik upisuje uz odgovarajuću točku dnevnog reda napomenu „ocjene vladanja zaključio razrednik uz mišljenje i suglasnost  *Razrednoga vijeća*“, tj. navodi po potrebi naglaske i zaključke iz rasprave o ocjeni vladanja za pojedinog učenika (ako ne postoji suglasnost oko ocjene). Razrednik ima obavezu:
5. na početku nastavne godine (na 1. satu razrednika, tj. na 1. roditeljskom sastanku) upoznati javno sve učenike i roditelje s elementima i mjerilima ocjenjivanja vladanja učenika
6. na kraju nastavne godine (na zadnjem satu razrednika na kraju nastavne godine) javno zaključiti i priopćiti, te obrazložiti ocjenu vladanja svakom učeniku, te u odgovarajuću rubriku *Dnevnika rada* za sat razrednika upisati „javno zaključivanje i priopćavanje ocjena vladanja učenika“
7. redovito informirati roditelje o vladanju učenika, dogovarati i poduzimati mjere za unapređivanje vladanja učenika, te voditi brigu o tome da roditelj pravovremeno dobije informaciju koju će ocjenu vladanja i zbog čega imati njegovo dijete na kraju  nastavne godine.
8. Učenik ima pravo znati elemente ocjenjivanja, kao i načine i postupke vrednovanja vladanja. Učenik je dužan pridržavati se svih pravila koja se odnose na načine i postupke vrednovanja, te na pravila ponašanja učenika u školi. Ukoliko se učenik ne pridržava pravila, učitelj / razrednik / stručni suradnik može predložiti određenu pedagošku mjeru razredniku, *Razrednome* ili *Učiteljskome vijeću*, koje može donijeti odluku o izricanju pedagoške mjere učeniku.
9. Roditelj ima pravo znati elemente ocjenjivanja, kao i načine i postupke vrednovanja vladanja. O načinima i postupcima vrednovanja i ocjenjivanja vladanja roditelje informira razrednik na roditeljskim sastancima i individualnim informativnim razgovorima. Roditelji imaju pravo uputiti primjedbe, komentare i sugestije o vrednovanju vladanja učenika koje podnose ravnatelju.
10. Ravnatelj i stručni suradnici Škole dužni su tijekom nastavne godine pratiti provođenje odredbi navedenog *Pravilnika* koje se odnose na vrednovanje vladanja učenika.
11. Elementi i mjerila vrednovanja vladanja učenika dostupni su učenicima i roditeljima na web-stranici Škole.

**II. ELEMENTI OCJENJIVANJA VLADANJA UČENIKA:**

1. odnos učenika prema učenju
2. odnos prema drugim učenicima
3. odnos prema učiteljima i drugim djelatnicima Škole
4. odnos prema vlastitoj i tuđoj imovini, društvenom i prirodnom okružju, te poštivanje pravila Kućnog reda Škole.

**III. ELEMENTI I MJERILA ZA OCJENJIVANJE VLADANJA UČENIKA po pojedinim elementima:**

1. ODNOS PREMA UČENJU

|  |  |  |
| --- | --- | --- |
| uzorno | dobro | loše |
| 1. Redovito pohađa nastavu i ne kasni na nastavu.Jedan neopravdani sat u nastavnoj godini nakon pravovaljane restitucije neće se uzeti u obzir.2. Ima primjeren i odgovoran odnos prema učenju (redovito uči te je spreman za pisane i usmene provjere znanja) i prema radu (aktivno sudjeluje u nastavi i timskome radu). Teži postizanju boljeg uspjeha, samoinicijativno se javlja za obavljanje dodatnih zadataka i aktivno sudjeluje u svim školskim programima i projektima.3. Poštuje  dogovorena pravila  ponašanja za vrijeme  nastave i drugih oblika  odgojno‐obrazovnog rada u Školi. 4. Prihvaća odgovornost za rezultate svog učenja i rada te je spreman ispraviti pogrešku. | 1. Izostao je neopravdano od dva do šest sati s nastave.2. Ponekad ne izvršava svoje obveze vezane uz izvođenje praktičnih radova, povremeno sudjeluje u nastavi i timskome radu, reagira na poticaj učitelja / stručnog suradnika i nastoji promijeniti taj odnos.3. Povremeno ne poštuje dogovorena pravila ponašanja za vrijeme  nastave i drugih oblika odgojno‐ -obrazovnog rada  u Školi (ometa nastavni proces svojim ponašanjem, kašnjenjem na sat narušava radnu atmosferu i negativno utječe na kvalitetu učenja u razredu, katkad samovoljno mijenja mjesto sjedenja te ustaje i šeta bez dopuštenja, priča, okreće se).4. Treba poticaj za prihvaćanje odgovornosti za rezultate svog učenja i rada te ispravljanje pogrešaka. | 1. Ne pohađa i/ili kasni na nastavu, izostao je neopravdano više od šest sati u nastavnoj godini.2. Ne sudjeluje u nastavi i timskome radu te ni na poticaj učitelja / stručnog suradnika ne nastoji promijeniti taj odnos.3. Krši i ne poštuje dogovorena pravila ponašanja i pravila školskog Kućnog reda, ne poštuje pravila dogovorena s razrednicima i učiteljima RV te ostalim sudionicima/nositeljima odgojno-obrazovnog procesa/rada (često samovoljno mijenja mjesto sjedenja, ustaje i šeće bez dopuštenja, priča, okreće se, ne radi zadano već nešto drugo, koristi se mobitelom tijekom nastave i ostalih odgojno-obrazovnih oblika rada).4. Ne prihvaća odgovornost za rezultate svog učenja i rada te ne želi ispraviti svoje pogreške. |

1. ODNOS PREMA DRUGIM UČENICIMA

|  |  |  |
| --- | --- | --- |
| uzorno | dobro | Loše |
| UČENIK REDOVITO1. … prijateljski se odnosi prema drugim učenicima i spreman je pomoći. Susretljiv je u suradnji s drugim učenicima, poštuje pravila timskoga rada, uvažava tuđe ideje i mišljenje. 2. … svojim ponašanjem i  načinom komuniciranja s drugim učenicima predstavlja uzor.3. … poštuje prava i različitosti drugih učenika i ima visoko razvijenu toleranciju.4. … ne izaziva sukobe i  nije nasilan prema drugim učenicima, te nastoji spriječiti/riješiti sukobe i/ili nasilje na prihvatljiv način, sprečava sukobe, traži pomoć učitelja i/ili stručnog suradnika.5. … prihvaća, aktivno sudjeluje i  dobro surađuje u zajedničkim aktivnostima s drugim učenicima (humanitarne i druge akcije, projekti, volontiranje i sl.)6. … prihvaća odgovornost za svoje pogreške u ponašanju prema drugim učenicima i spreman ih je ispraviti.7. ... ne ugrožava sigurnost drugih učenika.8. ...ne ponavlja pogreške na koje je upozoren. | UČENIK POVREMENO1. … povremeno ne poštuje pravila timskog rada, samo ponekad uvažava tuđe ideje i mišljenje te ometa druge učenike u učenju i praćenju nastave i ostalim oblicima odgojno-obrazovnog rada. 2. ... u učenju i radu, praćenju nastave i ostalim oblicima odgojno-obrazovnog rada pomaže drugim učenicima na inicijativu i poticaj.3. … ne poštuje prava i različitosti drugih učenika te iskazuje netoleranciju prema drugima.4. ... izaziva sukobe i promatra nasilje nad drugima te sukobe i/ili nasilje među učenicima ne sprečava/rješava na prihvatljiv način (ne traži pomoć učitelja i/ili stručnog suradnika). 5. ... sudjeluje u obveznim školskim programima i projektima, u priredbama, natjecanjima ili drugim oblicima suradnje (humanitarne i druge akcije, volontiranje) među učenicima. 6. … ne prihvaća odgovornost za  svoje pogreške u ponašanju prema drugim učenicima i treba poticaj za njihovo ispravljanje.7. ... učenik osobno ne ugrožava sigurnost drugih učenika, ali ne nastoji spriječiti takve radnje u kojima sudjeluju drugi učenici, bilo da zna za njih ili da je promatrač.8. ... ponavlja pogrešku na koju je već jednom upozoren, ali je nakon toga upozorenja ispravlja i ne ponavlja. | UČENIK UČESTALO1. … ne pokazuje prijateljski odnos prema drugim učenicima, nije im spreman pomoći te ne reagira i ne mijenja takav odnos ni na poticaj.2. … pokazuje neprimjereno ponašanje i način komunikacije s  drugim učenicima, te se oni zbog toga osjećaju loše (nameće  drugima svoju volju, viče, upotrebljava vulgarne izraze, vrijeđa, ruga se, prijeti, gura, udara, …)3.… ugrožava prava  i ne poštuje različitosti drugih učenika te iskazuje netoleranciju prema drugima.4. … izaziva sukobe i/ili je nasilan prema drugim učenicima  te sukobe i/ili nasilje ne sprečava/rješava na prihvatljiv način. Vrlo često incident/sukob/nasilje ne doživljava kritički, ne osjeća se odgovornim, sklon je okrivljavanju drugih učenika za svoje loše postupke ili pak uživa u onomu što je počinio. 5. … ne prihvaća i ne sudjeluje aktivno u zajedničkim aktivnostima s drugim učenicima (humanitarne akcije, projekti, volontiranje i sl.) te se ne uključuje ni na poticaj.6. … ne prihvaća odgovornost za  svoje pogreške u ponašanju prema   drugim učenicima i nije ih spreman ispraviti.7. ... učenik svojim ponašanjem ugrožava svoju i sigurnost drugih učenika.8. … ponavlja pogreške unatoč upozorenjima o neprimjerenosti ponašanja i poticajima da ih ispravi. |

1. ODNOS PREMA UČITELJIMA I OSTALIM DJELATNICIMA ŠKOLE

|  |  |  |
| --- | --- | --- |
| uzorno | dobro | loše |
| REDOVITO1. ... ne ometa učitelja tijekom izvođenja nastave i ostalih oblika odgojno-obrazovnog rada.2. ... izvršava sve zamolbe, zadatke i zahtjeve učitelja i drugih školskih djelatnika tijekom nastave i ostalih oblika odgojno-obrazovnog rada  za vrijeme boravka u školi i izvan nje, a koji su u skladu sa svim zakonskim propisima Škole.3. ... poštuje sve učitelje i djelatnike škole te primjereno komunicira s njima (ne viče, ne vrijeđa, ne prijeti, ne snima neovlašteno, ne koristi se internetom za vrijeđanje i narušavanje ugleda Škole i djelatnika Škole…). | POVREMENO1. ...ometa učitelja tijekom izvođenja nastave i ostalih oblika odgojno-obrazovnog rada.2. ...izvršava zamolbe, zadatke i zahtjeve učitelja i drugih školskih djelatnika tijekom nastave i ostalih oblika odgojno-obrazovnog rada za vrijeme boravka u školi i izvan nje, a koji su u skladu sa svim zakonskim propisima Škole.3. ...ne poštuje učitelje i djelatnike škole ili samo uvažava razrednika i učitelje članove RV-a s kojima primjerno komunicira, dok s ostalim učiteljima i djelatnicima neprimjereno komunicira (ponekad se ponaša na agresivan način, ali kada pogriješi, prihvaća upozorenje i odgovornost te se trudi ispraviti i ne ponoviti neprimjereno ponašanje). | UČESTALO1. ...ometa učitelja tijekom izvođenja nastave i ostalih oblika odgojno-obrazovnog rada. Time onemogućuje pravovaljanu provedbu odgojno-                     -obrazovnog rada učitelja i stvara lošu radnu atmosferu među učenicima.2. ...ne izvršava ili odbija izvršiti zamolbe, zadatke i zahtjeve učitelja i drugih školskih djelatnika tijekom nastave i ostalih oblika odgojno-obrazovnog rada  za vrijeme boravka u školi i izvan nje, a koji su u skladu sa svim zakonskim propisima Škole.3. ... ne poštuje učitelje i djelatnike škole, komunicira s njima na neprimjeren način (viče, vrijeđa, prijeti, povremeno  neovlašteno snima, koristi se internetom za vrijeđanje i narušavanje ugleda Škole i djelatnika Škole, učenika...). |

1. ODNOS PREMA VLASTITOJ I TUĐOJ IMOVINI, DRUŠTVENOME I PRIRODNOM OKRUŽJU, POŠTIVANJE OSTALIH PRAVILA KUĆNOGA REDA ŠKOLE

|  |  |  |
| --- | --- | --- |
| Uzorno | dobro | loše |
| 1. Ne krivotvori ispričnice, potpise roditelja, čuva i ne otuđuje imovinu: osobnu, ostalih učenika, školsku i društvenu.2. Posjeduje razvijenu ekološku svijest i ponaša se u skladu s tim (vodi računa o školskom interijeru i urednosti školskog okoliša).3. Svojim ponašanjem prema društvenom i prirodnom okružju daje primjer drugim učenicima, upozorava ih na neprimjerena ponašanja i nastoji pozitivno djelovati. | 1. Učenik ne otuđuje i čuva  imovinu: osobnu, ostalih učenika, školsku i društvenu. Nakon počinjenja štete priznaje krivicu, želi nadoknaditi štetu i ostvaruje restituciju.2. Povremeno pokazuje nerazvijenu društvenu i ekološku svijest, ne vodi brigu o društvenom i prirodnom okruženju, ali na poticaj prihvaća odgovornost i mijenja ponašanje.3. U situacijama neprimjerenog odnosa drugih učenika prema društvenome i prirodnom okružju ponekad ih ne upozorava na neprimjerena ponašanja,ne daje primjer. | 1. Ne čuva i otuđuje osobnu imovinu drugih učenika, školsku i društvenu imovinu te ju namjerno uništava i nagovara druge da ju također uništavaju. Nakon počinjenja štete ne priznaje krivicu, ne želi nadoknaditi štetu i ne ostvaruje restituciju.2. Pokazuje nerazvijenu društvenu i ekološku svijest, ne vodi brigu o društvenom i prirodnom okruženju te ne prihvaća odgovornost i ne mijenja ponašanje ni nakon upozorenja.3. Svojim ponašanjem prema društvenome i prirodnom okružju daje loš primjer drugim učenicima. |

REDOVITO znači da učenik nikada nije zapisan, ili je zapisan zbog kršenja pravila u *Dnevnik rada* najviše 2 – 3 puta u polugodištu, tj. ukupno najviše 6 puta tijekom nastavne godine.

POVREMENO znači da je učenik opravdano zapisan zbog kršenja pravila u *Dnevnik rada* najviše 4 – 5 puta u polugodištu, tj. ukupno naviše 10 puta tijekom nastavne godine.

UČESTALO znači da je učenik opravdano zapisan zbog kršenja pravila u *Dnevnik rada* više od 4 – 5 puta u polugodištu, tj. više od 10 puta tijekom nastavne godine.

**IV. Završne odredbe**

Početna ocjena vladanja učenika je uzorno vladanje, koja se postupno, u skladu s prethodno navedenim kriterijima, snizuje.

UZORNO VLADANJE ima učenik za kojega uz navedene kriterije vrijedi sljedeće:

1. Učenik redovito poštuje Kućni red Škole te školska i razredna pravila u cijelosti.
2. Učenik nema izrečenu pedagošku mjeru tijekom tekuće nastavne godine.

DOBRO VLADANJE ima učenik za kojeg uz navedene kriterije vrijedi sljedeće:

1. Učenik povremeno ne poštuje i krši Kućni red Škole te školska i razredna pravila.
2. Učeniku je tijekom nastavne godine izrečena pedagoška mjera Opomene i/ili Ukora, nakon čega je učenik prihvatio odgovornost i popravio ponašanje zbog kojega mu je izrečena mjera.

LOŠE VLADANJE ima učenik za kojeg uz navedene kriterije vrijedi sljedeće:

1. Učenik učestalo ne poštuje i krši Kućni red Škole te školska i razredna pravila.
2. Loše vladanje ima učenik kojemu je izrečena mjera Strogog ukora, nakon čega učenik nije prihvatio odgovornost i nije popravio ponašanje zbog kojega mu je izrečena mjera.

Dokument sastavili i pripremili za Učiteljsko vijeće *Stručni aktivi predmetne i razredne nastave*.

Ravnatelj:

Igor Matijašić, prof.